‘Ventersdorp-naamsverandering ŉ mors van geld’Tlokwe-munisipaliteit (Grafika: municipalities.co.za) Die VF Plus veroordeel die besluit deur die ANC-beheerde munisipale raad om die naam van die Tlokwe/Ventersdorp-plaaslike munisipaliteit, wat Potchefstroom en Ventersdorp insluit, na die JB Marks-plaaslike munisipaliteit te verander. Pieter Steyn, VF Plus-raadslid in die munisipalitei, het na afloop van die raadsvergadering, waarin die besluit met ŉ meerderheid stemme aanvaar is, gesê dat die besluit deur die ANC-meerderheid op die raad afgedwing word ten spyte van die openbare deelname proses, soos wetlik bepaal, waarin die sentiment duidelik daarteen was. “Die ANC dwing die naamsverandering af sonder ŉ behoorlike impakstudie om die uitgawes daarvan te bepaal. Belastingbetalers sal weereens vir ŉ ANC propaganda- en in wese ŉ -ondersteuningsveldtog moet opdok.” Steyn het gesê daar is reeds ŉ standbeeld ter verering van JB Marks in Ventersdorp opgerig en dit sal ŉ onnodige verkwisting van die munisipaliteit se beperkte fondse wees om nou weer ŉ hele naamsveranderingsproses van stapel te stuur.